डायरेक्टर बोले- कहानी की डिमांड अलग थी, इसलिए इस बार नुसरत के बजाए अनन्या पांडे को कास्ट किया गया
Director Raaj Shandilya On Dream Girl 2 Cast Change आयुष्मान खुराना स्टारर 'ड्रीम गर्ल 2' का टीजर रिलीज हो गया है। इसमें किरदार पूजा की आवाज में आयुष्मान खुराना डायरेक्ट शाहरुख खान के पठान वाले किरदार से
आयुष्मान खुराना स्टारर 'ड्रीम गर्ल 2' का टीजर रिलीज हो गया है। इसमें किरदार पूजा की आवाज में आयुष्मान खुराना डायरेक्ट शाहरुख खान के पठान वाले किरदार से बातें करते हुए नजर आ रहे हैं। ट्रेड में अफवाहें थीं कि खुद शाहरुख ने फिल्म में अपनी आवाज दी है। हालांकि फिल्म के डायरेक्टर राज शांडिल्य ने इसे खारिज किया है।
इसमें SRK की आवाज मिमिक्री आर्टिस्ट की है
राज ने कहा, 'जाहिर है शाहरुख सर की व्यस्तता कितनी ज्यादा है, वो तो सब जानते हैं। वो खुद मौजूद नहीं थे। इस वजह से इसमें आवाज मिमिक्री आर्टिस्ट की है। उनकी आवाज यूज करने का आयडिया तो पठान की पॉपुलैरिटी के बाद ही आया। हम सब फिगर आउट कर रहे थे कि पूजा के दीवाने तो ढेर सारे हैं। ऐसे में अब पूजा के पास किसका कॉल सबसे पहले आना चाहिए? हमने सोचा कि पूजा के पास आम लोगों के तो फोन आते ही रहते हैं। क्यों न इस बार उसके पास किसी सेलिब्रिटी का फोन आए? जाहिर तौर पर वो सेलिब्रिटी का नाम पठान के सिवा और कौन हो सकता था?'
फिल्म के सारे गाने ओरिजिनल ही रहेंगे
राज ने आगे कहा, 'पठान के तौर पर शाहरुख सर की आवाज यूज करने को लेकर हमें राइट्स लेने की जरूरत नहीं पड़ी। बेशक हमने उन्हें सूचित तो कर दिया था कि हम ऐसा कर रहे हैं। फिर हमने हाल ही में महज एक दिन में पठान की आवाज के साथ टीजर शूट कर लिया। रहा सवाल इस बार कहानी का तो ये भी फैमिली कॉमेडी के दायरे में ही रहेगी। हमने दुनिया तो पार्ट 1 वाली ही रखी है, मगर पूजा के तौर पर उस किरदार के एसेंस में तब्दीली की है। इस बार भी कहानी मथुरा और वृंदावन में सेट है। गाने भी सारे ओरिजिनल ही रहेंगे। इसमें एक भी रीक्रिएटेड गाना नहीं होगा। यकीनन 'जो दिल का टेलीफोन' गाने का नया वर्जन तो जरूर होगा।'
नुसरत की जगह इस बार फिल्म में अनन्या पांडे होंगी
इस बार अतिरिक्त किरदारों के लिए परेश रावल, मनोज जोशी, राजपाल यादव, सीमा पाहवा फिल्म से जुड़ी हैं। पिछली बार हीरोइन नुसरत भरुचा थीं। लेकिन इस बार उस रोल में अनन्या पांडे होंगी। बाकी पुराने कलाकार भी रहेंगे, जैसे अन्नू कपूर, विजय राज, अभिषेक बनर्जी आदि।
राज शांडिल्य ने इस बारे में बात करते हुए कहा, 'इस बार हम नई कहानी लेकर आए हैं। तो यहां हमें नई एक्ट्रेस की जरूरत थी। अनन्या ने अपने किरदार के साथ न्याय किया है। हमने यहां मथुरा और ब्रज में बोली जाने वाली एक्सेंट रखी है।'
परेश रावल भी फिल्म में आएंगे नजर 
अभिषेक बनर्जी के पिता के रोल में परेश रावल हैं। परेश रावल पहले पार्ट में नहीं थे। अभिषेक बनर्जी जरूर पहले पार्ट में नुसरत भरुचा के भाई के रोल में थे। यहां एक्ट्रेस अनन्या पांडे के पिता के रोल में मनोज जोशी हैं। नुसरत को इस बार राज शांडिल्य ने कास्ट नहीं किया, मगर वो बहुत जल्द जनहित में जारी का दूसरा पार्ट लाने वाले हैं। उसे राज, नुसरत के साथ ही अनाउंस करने वाले हैं।
राज शांडिल्य ने की हेरा फेरी 3 के बारे में बात
मीडिया रिपोर्ट्स के मुताबिक राज शांडिल्य हेरा फेरी 3 भी डायरेक्ट करने वाले हैं। इस बारे में वो कहते हैं, 'अभी बातें तो चल रही हैं। मुझे ये फिल्म तो अप्रोच हुई थी। अब उनसे मेरी मुलाकात होनी है। फिर देखते हैं क्या बात होती है? रहा सवाल बतौर क्रिएटिव इसे अप्रोच करने का तो अगर मैं इसका हिस्सा बनता हूं तो जो 'हेरा फेरी' की दुनिया रही है, उसे जस का तस रखना चाहूंगा। मैं उस फिल्म का बहुत बड़ा फैन हूं। अगर मैं इसे लिखता हूं या डायरेक्ट करता हूं, तो मैं इसे डायरेक्ट करना चाहूंगा और मैं चाहूंगा कि लोग इसे देखकर और हंसे। इस वजह से चाहता हूं कि उन्हें प्ले करने वाले एक्टर चेंज नहीं होने चाहिए।'